《读士特诗集》
宋代·刘子翚

谁将家集到书帷，故喜风骚擅一时。
快读祗愁雌霓误，流传不但落枫奇。
唱酬滥许联东野，叙引仍欣得牧之。
生死穷途天不恤，虚名安用日星垂。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。